## La Conselleria de Justícia i Interior presenta la campanya davant d'inundacions i altres riscos derivats de les inclemències meteorològiques

*** Elisa Núñez ha destacat “l'actuació coordinada i eficaç” del conjunt de professionals que va treballar durant la DANA del passat cap de setmana**

La consellera de Justícia i Interior, Elisa Núñez, ha presidit la reunió de presentació de la campanya davant d'inundacions i altres riscos derivats de les inclemències meteorològiques, a la qual han assistit representants de tots els organismes implicats en els diferents procediments d'actuació en aquesta mena d'emergències.

La titular de Justícia i Interior ha aprofitat per a agrair i destacar “l'actuació coordinada i eficaç” de tots els i les professionals de la Seguretat i les Emergències de la Comunitat Valenciana que van treballar durant el passat cap de setmana per a fer front a la DANA primerenca, que va afectar les tres províncies valencianes i la major part del territori espanyol.

En aquest sentit, Núñez ha recordat que diverses setmanes abans que es produïra aquest fenomen, tant els ajuntaments valencians com els organismes integrats en l'operativitat del Pla especial enfront del risc d'inundacions ja havien rebut la circular de la Campanya de prevenció d'inundacions que anualment remet la Conselleria de Justícia i Interior, a través de l'Agència de Seguretat i Resposta a les Emergències.

L'objectiu d'aquesta circular és recordar als municipis, de manera anticipada, que han de tindre plans d'actuació i resposta davant d'inundacions que són gestionats per l'Administració local, les empreses que operen i subministren serveis bàsics i els organismes i serveis públics d'intervenció i suport.

La titular de Justícia i Interior ha declarat sobre aquest tema que, “a més d'actuar quan s'hagen produït les catàstrofes derivades dels riscos per inclemències meteorològiques, és fonamental fer alguna cosa igual d'important com és previndre i evitar els seus efectes adversos per a la ciutadania”.

Elisa Núñez hi ha afegit que “és necessari continuar treballant en aquest plantejament preventiu de polítiques públiques sobre seguretat i emergències i, per tant, tots els recursos en aquesta matèria i assistencials de què disposen les administracions públiques de la Comunitat Valenciana es troben en situació operativa, col·laborativa i coordinada, i així s'executa la normativa vigent quant a seguretat, emergències i gestió de riscos”.

Fecha: 06/09/2023